Konflikti i fundit në Lindjen e Mesme: Cila palë humbi e cila fitoi
Ekspertët analizojnë se çfarë do të thotë konflikti për të ardhmen e Libanit dhe Lindjen e Mesme në përgjithësi
Luftimet në Libanin jugor mes trupave izraelite dhe Hezbollahut janë ndërprerë tani për tani. Një marrëveshje për armëpushim bën thirrje për dislokimin e paqeruajtësve ndërkombëtarë dhe trupave libaneze në atë zonë. Tani po bëhet analiza se cila palë doli në pozicion më të fortë, si rezultat i luftimeve. Luftimet zgjatën pak më shumë se një muaj, duke shkaktuar viktima të shumta. Shumica ishin civilë libanezë. Tani po analizohet se çfarë do të thotë konflikti për të ardhmen e Libanit dhe Lindjen e Mesme në përgjithësi. Për presidentin Bush, është e qartë që grupi esktremist ka dalë i humbur. Megjithatë rezistenca e fortë e Hezbollahut ndaj Izraelit siguroi mbështetjen e shumë arabëve që dolën nëpër rrugë në demonstrata pro Hezbollahut. Edhe nëse grupi ekstremist tërhiqet nga pozicionet në Libanin Jugor, pozita e tij në botën arabe është forcuar, sipas ish-diplomatit amerikan David Newton, analist në Institutin e Lindjes së Mesme. Ky fakt ka pasoja për Izraelin, ku në disa qarqe po vihet në pikëpyetje mënyra sesi e menaxhoi krizën kryeministri Ehud Olmert. Ellen Laipson drejton qendrën Henry L. Stimson në Washington. Konflikti që sapo përfundoi pati pasoja edhe për rolin e Shteteve të Bashkuara në Lindjen e Mesme. Washingtoni u kritikua që nuk ndërhyri më parë për një armëpushim. Presidenti Bush i hedh poshtë kritikat. Rezoluta bën thirrje për dislokimin e 15 mijë paqeruajtësve ndërkombëtarë për të patrulluar një zonë të posaçme të çmilitarizuar në Libanin Jugor së bashku me disa trupa libaneze. Por edhe kur kjo të realizohet, Ellen Laipson beson se konflikti ka minuar interesat amerikane në rajon. Megjithatë disa vëzhgues mendojnë se Libani dhe kryeministri i tij Fuad Siniora në fund të fundit mund të dalin të fituar nga ky konflikt. Libani fiton më shumë kontroll mbi territorin e tij, ndërsa ndikimi i Hezbollahut si shtet brenda shtetit mund të jetë pakësuar.